b"\n_START_ARTICLE_\nHuskarlai\n_START_PARAGRAPH_\nHuskarlai (sen.skand. huskarl; angl. housecarl)\xc2\xa0\xe2\x80\x93 skandinav\xc5\xb3 ar anglosaks\xc5\xb3 valdovo nam\xc5\xb3, dvaro kariuomen\xc4\x97, atlikusi ir asmens sargybini\xc5\xb3 vaidmen\xc4\xaf.\n_START_SECTION_\nEtimologija\n_START_PARAGRAPH_\nSenosios skandinav\xc5\xb3 kalbos \xc5\xbeodis huskarl (kitaip dar huscarl) rei\xc5\xa1kia 'nam\xc5\xb3 vyras'. T.y., huskarlas buvo 'ginkluotas vyras (kerlas), tarnaujantis tam tikriems namas'. Anglicizuotas variantas\xc2\xa0\xe2\x80\x93 houscarl._NEWLINE_Huskarl\xc5\xb3 kariauna dar buvo vadinama hirdas (hird, hirth '\xc5\xa1eimynyk\xc5\xa1\xc4\x8diai'). V\xc4\x97liau hirdu vadino \xc5\xa1arvuotuosius nam\xc5\xb3 karius. Da\xc5\xbenai jie b\xc5\xabdavo vieninteliai profesional\xc5\xabs karalyst\xc4\x97s kariai. Likusi\xc4\x85 karalyst\xc4\x97s kariuomen\xc4\x99 sudar\xc4\x97 neprofesionali \xc5\xa1auktini\xc5\xb3 kariuomen\xc4\x97, kuri Anglijoje vadinosi fyrdas, o Skandinavijoje\xc2\xa0\xe2\x80\x93 leidangas, retkar\xc4\x8diais\xc2\xa0\xe2\x80\x93 ir samdiniai. Paprastai karalyst\xc4\x97 huskarl\xc5\xb3 tur\xc4\x97davo ma\xc5\xbeiau kaip 2000.\n_START_SECTION_\nHuskarlai Anglijoje\n_START_PARAGRAPH_\n\xc4\xae angl\xc5\xb3 kalb\xc4\x85 \xc5\xa1is terminas at\xc4\x97jo tada, kai dal\xc4\xaf Anglijos 1016\xc2\xa0m. u\xc5\xbekariavo Knutas II. Anglijoje b\xc5\xabdavo iki 3000 huskarl\xc5\xb3. J\xc5\xb3 nuolatin\xc4\x97 kariuomen\xc4\x97 vadinosi tingmenai (thingmen) ar tingalidas (\xc3\x9eingali\xc3\xb0), jos algoms surinkti buvo specialus mokestis, kur\xc4\xaf mok\xc4\x97davo monetomis. Anglijos huskarl\xc5\xb3 apgyvendinimo ir maitinimo i\xc5\xa1laidas padengdavo karalius. Huskarlai neretai kaip karaliaus atstovai atlikdavo ir administracinius pavedimus.\n_START_SECTION_\nGinkluot\xc4\x97 ir taktika\n_START_PARAGRAPH_\nHuskarlai buvo vertinami d\xc4\x97l j\xc5\xb3 gero treniruotumo ir geros ginkluot\xc4\x97s. Jie b\xc5\xabdavo gerai treniruoti, kadangi buvo vienintel\xc4\x97 to meto profesionali ginkluota j\xc4\x97ga ir sudar\xc4\x97 nuolatin\xc4\x99 kariuomen\xc4\x99. Be to, \xc4\xaf huskarlus priimdavo tik rinktinius karius. Pvz., vienas lordas buvo i\xc5\xa1leid\xc4\x99s \xc4\xafstatym\xc4\x85, pagal kur\xc4\xaf \xc4\xaf huskarlus priimdavo tik tuos, kuri\xc5\xb3 kalavijas tur\xc4\x97jo auksu inkrustuot\xc4\x85 ranken\xc4\x85. Tokia atranka u\xc5\xbetikrino, kad huskarlas yra pakankamai pasiturintis, kad gal\xc4\x97t\xc5\xb3 daug laiko treniruotis, neie\xc5\xa1kodamas u\xc5\xbedarbio pragyvenimui, ir \xc4\xafsigyti ger\xc4\x85 ekipuot\xc4\x99._NEWLINE_Huskarlai tur\xc4\x97jo geb\xc4\x97ti kautis daugeliu ginkl\xc5\xb3, \xc4\xafskaitant vienrank\xc4\xaf kalavij\xc4\x85 bei svaidom\xc4\x85j\xc4\xaf kirv\xc4\xaf, bet jie gars\xc4\x97jo puikiu barzdinio kirvio (skegokso) valdymu._NEWLINE_Bayeux gobelenas teikia nema\xc5\xbeai informacijos apie huskarl\xc5\xb3 kovos stili\xc5\xb3. Vienoje scenoje pavaizduoti huskarlai, sudarantys skyd\xc5\xb3 sien\xc4\x85\xc2\xa0\xe2\x80\x93 suremti j\xc5\xb3 skydai sudaro i\xc5\xa1tisin\xc4\x99 u\xc5\xbetvar\xc4\x85, pana\xc5\xa1iai, kaip darydavo senov\xc4\x97s graik\xc5\xb3 falangos. Tradicinis saks\xc5\xb3 kovos stilius buvo labai agresyvus, tad toki\xc4\x85 pasyvi\xc4\x85 taktik\xc4\x85 kaip skyd\xc5\xb3 siena jie naudojo tik prie\xc5\xa1 \xc5\xbeymiai prana\xc5\xa1esnes paj\xc4\x97gas (pvz., kavalerij\xc4\x85 ar lankininkus), kokios ir buvo norman\xc5\xb3 paj\xc4\x97gos Hastingso m\xc5\xab\xc5\xa1yje._NEWLINE_Viena huskarl\xc5\xb3 naudot\xc5\xb3 kovos priemoni\xc5\xb3 buvo pro \xc5\xa1al\xc4\xaf b\xc4\x97gan\xc4\x8di\xc5\xb3 arkli\xc5\xb3 priekini\xc5\xb3 koj\xc5\xb3 pakirtimas._NEWLINE__NEWLINE_Kadangi j\xc5\xb3 pagrindinis ginklas buvo pakankamai sunkus kirvis, kautyn\xc4\x97se jie gal\xc4\x97jo sm\xc5\xabgiuoti \xc4\xaf bet kuri\xc4\x85 prie\xc5\xa1ininko k\xc5\xabno dal\xc4\xaf, kuri\xc4\x85 tik gal\xc4\x97jo pasiekti._NEWLINE_N\xc4\x97ra \xc5\xbeinoma, ar huskarl\xc5\xb3 daliniuose b\xc5\xabdavo lankinink\xc5\xb3. \xc5\xbdinoma, kad Norvegijos karalius Haraldas Hardrada (1015\xe2\x80\x931066) Stamfordo m\xc5\xab\xc5\xa1yje \xc5\xbeuvo nuo kakl\xc4\x85 per\xc5\xa1ovusios str\xc4\x97l\xc4\x97s, bet ne\xc5\xbeinoma, ar str\xc4\x97l\xc4\x99 paleido fyrdo lankininkas, ar huskarlas. Remiantis turima informacija apie v\xc4\x97lesn\xc4\xaf Hastingso m\xc5\xab\xc5\xa1\xc4\xaf labiau \xc4\xaftikimas variantas, kad \xc5\xa1ov\xc4\x97 vis tik fyrdo lankininkas, galb\xc5\xabt ginkluotas med\xc5\xbeiokliniu lanku. Pagal duomenis apie Hastingso m\xc5\xab\xc5\xa1\xc4\xaf galima daryti i\xc5\xa1vad\xc4\x85, kad huskarl\xc5\xb3 pus\xc4\x97je lankinink\xc5\xb3 buvo labai nedaug, jei j\xc5\xb3 i\xc5\xa1vis buvo."